กรมอุตุนิยมวิทยา ประกาศประเทศไทยจะเข้าสู่ฤดูฝนอย่างเป็นทางการในวันพรุ่งนี้ พร้อมคาดการณ์ปริมาณฝนในปีนี้จะเพิ่มขึ้นมากกว่าปีที่ผ่านมา
ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยาฝ่ายปฏิบัติการ เปิดเผยว่า ขณะนี้ ประเทศไทยอยู่ในช่วงการเปลี่ยนแปลงของฤดูกาลจากฤดูร้อนเข้าสู่ฤดูฝน ซึ่งกรมอุตุนิยมวิทยาได้ออกประกาศแล้วว่า ประเทศไทยจะเข้าสู่ฤดูฝนอย่างเป็นทางการในวันพรุ่งนี้  (15 พ.ค.64) พร้อมคาดว่าปริมาณฝนจะเพิ่มขึ้นมากกว่าปีที่ผ่านมาประมาณร้อยละ 5-10 ขอให้ประชาชนประชาชนติดตามสภาพอากาศอย่างต่อเนื่องและควรรักษาสุขภาพรองอธิบดีกรมอุตุนิยมวิทยา กล่าวถึงสภาพอากาศช่วงสุดสัปดาห์นี้ด้วยว่า ภาคเหนือและภาคตะวันออกเฉียงเหนือยังคงมีฝนฟ้าคะนองและลมกระโชกแรงบางแห่งร้อยละ 20-30 ของพื้นที่  ขณะที่ภาคกลาง มีอากาศร้อนในตอนกลางวันและมีฝนฟ้าคะนองร้อยละ 10 ของพื้นที่ ส่วนภาคตะวันออก มีอากาศร้อนในตอนกลางวันเช่นกันและมีฝนฟ้าคะนอง ลมกระโชกร้อยละ 20 ของพื้นที่ และภาคใต้ มีฝนฟ้าคะนองร้อยละ 30-40 ของพื้นที่